**ВИКИ РАДИОНИЦЕ ЗА ЗАПОСЛЕНЕ У ИНСТИТУЦИЈАМА КУЛТУРЕ**

*Београд, 27. септембар* - **Министарство културе и информисања и Викимедија Србије организују радионице уређивања Википедије и других вики пројеката за представнике институција културе - архиве, музеје и библиотеке. Радионице ће се одржати 2, 4. и 6. октобра у Министарству културе, са циљем оспособљавања запослених за допринос представљању културно-историјског наслеђа на интернету, али и подршке дигитализацији културне баштине.**

Викимедија Србије, као званични огранак Задужбине Викимедија, у Србији спроводи глобални програм ГЛАМ (Galleries, Libraries, Archives, Museums), са циљем остваривања двосмерне сарадње у креирању и унапређењу доступности ризнице културног и историјског наслеђа наше зeмље на интернету. У складу са политиком очувања културне баштине, Министарство културе и информисања пружило је подршку развоју ГЛАМ програма у нашој земљи и заједничким напорима ће се у наредном периоду радити на успостављању стабилне и дугорочне сарадње институција културе и Викимедије Србије, у циљу представљања колекција и установа на Википедији и другим вики пројектима, али и дигитализацији архивских материјала.

Радионица за запослене у музејима биће одржана 2. октобра, представници архива ће се упознати са могућностима рада у вики окружењу 4. октобра, док је 6. октобар резервисан за представнике библиотека у Србији. Запослени у установама културе могу добити више информација око регистрације за присуствовање радионици на број телефона 011/303-2222.

**Програм:**

|  |  |  |  |
| --- | --- | --- | --- |
|  | **Презентације** | **Презентер** | **Сатница** |
|  | Уводна реч  | Министарство културе | 10:00 — 10:10 |
| 1. | Википедија и Викимедија | Ивана Маџаревић, Викимедија Србије | 10:10 — 10:30 |
| 2. | Установе културе — ГЛАМ | Ивана Гусларевић, Викимедија Србије | 10:30 — 11:00 |
| 3. | Слободне лиценце | Драган Сатарић, Creative Commons | 11:00 — 11:30 |
|  | Пауза — освежење |  | 11:30 — 12:00 |
| 4. | Обука уређивања Википедије и Оставе | Небојша Ратковић, Викимедија Србије | 12:00 — 12:30 |
| 5. | Практична радионица | Викимедија Србије | 12:30 — 14:00 |

Молимо Вас да медијски подржите ове догађаје.

**Додатне информације**:

Викимедија Србије је невладино, нестраначко и непрофитно удружење, чији су циљеви промоција и подржавање стварања, сакупљања и умножавања слободног садржаја на српском језику искључиво на непрофитан начин, као и идеје да сви људи имају једнак приступ знању и образовању.
Удружење је регистровано у Србији и делује као једини званични огранак Викимедије у Србији. [Задужбина Викимедија](https://wikimediafoundation.org/wiki/Home) је међународна непрофитна организација која координира активностима независних националних огранака са којима дели исте циљеве и одржава Википедију и друге вишејезичке вики пројекте: Викивести, Викиречник, Викикњиге, Викизворник, Викицитат, Викиверзитет и Викимедијину оставу.

**Новости у оквиру ГЛАМ програма**:

* Реализован програм [„Википедијанац стажиста“ у Историјском архиву у Суботици](http://blog.wikimedia.rs/?p=3438). Дигитализовано више од 160 ретких докумената, пет књига и увећан садржај на Википедији на српском језику.
* [Дигитализован глинени модел зрна пшенице стар 8000 година](http://blog.wikimedia.rs/?p=3488) и тако, након 20 година, омогућено широј јавности увид у овај редак археолошки предмет.
* У другој фази пројекта [„Дигитални Београд“](http://blog.wikimedia.rs/?p=2140) поставља се 48 табли са QR кодовима на споменике културе у престоници. Активирањем QR кода приступа се чланцима на Википедији о датом споменику културе, на шест језика - српском, енглеском, немачком, француском, шпанском и руском (односно на језику телефона корисника).
* У оквиру „Ноћи истраживача“ на Гете институту биће организован [уређивачки маратон](http://blog.wikimedia.rs/?p=3449) на коме ће уредници Википедије допуњавати и писати биографије знаменитих научника.